El Kazovszkij

El Kazovszkij, eredeti nevén Jelena Kazovszkaja (Leningrád, 1948. július 13. – Budapest, 2008. július 21.) orosz származású Kossuth-díjas magyar festőművész, grafikus, díszlet- és jelmeztervező.

Életpályája 
1948. július 13-án született Leningrádban, édesanyja Putolova Irina művészettörténész, édesapja Jefim Kazovszkij fizikus volt. Szülei válását követően 1951 és 1964 között nagyszüleinél élt az Urálban, Nyizsnyij Tagilban. Édesanyja 1955-ben férjhez ment Skoda Lajos magyar építészmérnökhöz, ezután 1964 nyarán Magyarországra költözött.

Középiskolai tanulmányait a Radnóti Miklós Gimnáziumban végezte 1964 és 1968 között. 1968-ban már kapcsolatba került a No.1 csoporttal és többször ki is állított velük. 1970 és 1977 között végezte el a Képzőművészeti Főiskola festő szakát. Mesterei Kádár György és Kokas Ignác voltak. 1976-ban a Fiatal Képzőművészek Stúdiójának és a Művészeti Alapnak, 1978-ban a Képző- és Iparművészek Szövetségének tagja lett.

Festészettel, installációval, performance-szal, díszlettervezéssel foglalkozott, könyvekben, szaklapokban jelentek meg grafikái. Képein titokzatos, jellegzetesen önálló mitológiát teremtett. Állandó jelentéssel bíró motívumokkal dolgozott, motívumait a görög mitológiából, a Távol-Kelet világából és magából az emberi létből merítette.

Transzneműségét (születésekor nőként bejegyzett, a nemi identitása azonban férfi) a nyilvánosság előtt is vállalta.

Számos egyéni és csoportos kiállítása volt Magyarországon és külföldön is (a legfontosabbak: Amszterdamban, New Yorkban, Párizsban, Berlinben, Rómában és Szentpéterváron). 2008. július 21-én hunyt el Budapesten, 2008. augusztus 6-án helyezték örök nyugalomra a budapesti Farkasréti temetőben.

Ars poeticája 
Azt vallotta, hogy a művészeti alkotásoknak semmi köze a művész életéhez a közönség olvasatában. A szerző életének ismerete nélkül is meg kell, hogy állja helyét bármely képzőművészeti alkotás. Rendkívüli módon emberközpontú volt az ő művészete, a Dzsan Panoptikum című performansz-sorozatában mintegy tértől és időtől függetlenítve mutatja be az embert. Minden ember önmaga és más(ok) műemléke, tehát minden emberre vonatkozik a műemlékvédelem. A filozófia, az irodalom, a zene, a tánc, a film, az építészet, a szobrászat, a festészet valamennyi eszközét igénybe veszi Dzsan Panoptikumának megteremtésében, egy erősen színes, dekoratív és stilizált világban találjuk magunkat első pillantásra, de ha elgondoljuk, hogy valamennyien egy stilizált világban élünk, szokásokat, hagyományokat követünk, sőt hagyományokat teremtünk magunk is, akkor már közelebb is kerültünk a Dzsan Panoptikum és El Kazovszkij üzenetéhez.

Művészete 

El Kazovszkij Kazimir Szeverinovics Malevics Fehér alapon fekete négyzet c. alkotásából a fekete négyzetet saját terepasztalának tekintette, amelyen festészeti és szobrászati hatású alkotásokat egyaránt megjelenített, amelyekkel sohasem a pillanatot, hanem létünk örökkévalóságát hangsúlyozta.
„Formáinak expresszivitását a merész vertikális tértagolás, a kompozíció erőteljes szerkezete, a határozott kontúrok, az egyértelmű és felfokozott színek intenzív kontrasztjai adják. Kazovszkij kevésbé él a drámai tömörítés eszközével az installációk kötetlenebb szerkesztésében, ezáltal a megjelenítés módja is közvetlenebbé válik.”

Tizenkét képét a székesfehérvári Deák Gyűjteményben őrzik, képeit a kortárs műgyűjtő, Nagy Miklós is gyűjtötte. Jeles közgyűjteményekben őrzik műveit, a budapesti Magyar Nemzeti Galériában, a Kiscelli Múzeumban, képtárakban Szombathelyen, Kecskeméten, Pakson, továbbá a Damjanich János Múzeumban Szolnokon, a Hatvani Galériában, a Szent István Király Múzeumban Székesfehérvárott, a győri Xántus János Múzeumban, a Gelerie Gadens Depeditben Ausztriában, a Muzeum Sztukiban Lengyelországban.

Dzsan-panoptikumok
 Dzsan–panoptikum I. – 1977. június 1., 21.00, Dózsa György Művelődési Ház, Budapest
 Dzsan–panoptikum II. – 1977. november 25., 19.00, Fiatal Művészek Klubja, Budapest
 Dzsan–panoptikum III. – 1978. március 5., 19.00, Kertészeti Egyetem, Budapest
 Dzsan–panoptikum IV. – 1978., Bercsényi Klub, Budapest
 Dzsan–panoptikum IV.(/b) – 1978. április 5., 19.00, MOM Művelődési Központ, Budapest
 Dzsan–panoptikum V. – 1978. május 16., 18.00, Fészek Művészklub, Budapest
 Dzsan–panoptikum VI–VII. – 1979. május 13., 16.00 és 19.00, Kertészeti Egyetem arborétum és aula, Budapest
 Dzsan–panoptikum VIII. – 1979. augusztus 13., 20.00, ELTE Hordó Klub, Budapest
 Dzsan–panoptikum IX. – 1979. október 26., 19.00, Fiatal Művészek Klubja, Budapest
 Dzsan–panoptikum X. – 1979. november 22., József Attila Tudományegyetem Klubja, Szeged
 Dzsan–panoptikum XI. – 1980. március 19., 20.00, Volán Klub, Szeged
 Dzsan–panoptikum XII. – 1980. május 11. vagy 18., 17.00, Kertészeti Egyetem, Budapest
 Dzsan–panoptikum XV. – 1980. augusztus 24., 18.00, Adonis utca 5. kertje, Budapest
 Dzsan–panoptikum XIX. avagy Arkheszilaosz álma I. – 1983. december 2., 20.00, Fiatal Művészek Klubja, Budapest
 Dzsan–panoptikum XX. avagy Arkheszilaosz álma II. – 1984. július 7., 15.00, Breiterunn, Eisenstadt, Ausztria
 Dzsan–panoptikum XXI. avagy Arkheszilaosz álma III. – 1984. május 7., 20.00, Kossuth Klub, Budapest
 Dzsan–panoptikum XXIV. avagy Arkheszilaosz álma VI. – 1986. március 10., 19.00, Radnóti Színház, Budapest 
 Dzsan–panoptikum XXV. avagy Arkheszilaosz álma VI. – 1986. április 25., Fiatal Művészek Klubja, Budapest
 Dzsan–panoptikum XXVII. avagy Arkheszilaosz álma VII. – 1986. december 19., 20.00, Kassák Klub, Budapest
 Dzsan–panoptikum XXIX. avagy Arkheszilaosz álma IX. – 1988. február 5., 22.00, Műcsarnok, Budapest
 Dzsan–panoptikum XXX. avagy Arkheszilaosz álma X. – 1990. február 13., 20.00, Fiatal Művészek Klubja, Budapest
 Dzsan–panoptikum XXXI. avagy Arkheszilaosz álma XI. – 1991. február 26., Fészek Klub Színházterme, Budapest
 Dzsan–panoptikum XXXII. avagy Arkheszilaosz álma XII. – 1992. október 10., 17.00, Merlin Színház, Budapest
 Dzsan–panoptikum XXXV. avagy Arkheszilaosz álma XV. – 1995. március 14., Műcsarnok. Budapest
 Dzsan–panoptikum XXXVI. avagy Arkheszilaosz álma XVI. – 2001. február 12., 19.30, Merlin Színház, Budapest

Művei (válogatás) 

 1977-1995 Dzsan-panoptikum c. performansz sorozat : I-XXXV.
 1977 Dzsan-háromszög (tus, papír, 19 x 14 cm; Nagy Miklós magángyűjteményében)
 1979 Címerek (akvarell, papír, 29 x 19 cm; Nagy Miklós magángyűjteményében)
 1984 Négyes fogat (vegyes technika, 128 x 171 cm; Kieselbach Galéria, Budapest)
 1982-1985 Emeletes csendélet III. Installáció (Szent István Király Múzeum, Székesfehérvár)
 1988 Sivatagi homokozó III. (olaj, vászon, 100 × 130 cm)
 1989 Iker Vénusz (festmény)
 1989 Vándorállat a sivatagi homokozóban (festmény)
 1993 Táj szirénnel (Olaj, karton; 90x90 cm; Kieselbach Galéria, Budapest)
 1994 Tojástartó Grál III. (akvarell, papír, 48 x 68 cm; Nagy Miklós magángyűjteményében)
 1993 Janus fej őrangyallal I. (tempera, papír, 70 x 50 cm; Nagy Miklós magángyűjteményében)
 1997 Két domb között (Kék Vénusz) (festmény)
 2004 Libikókák I. (akvarell, papír, 50 x 70 cm; Nagy Miklós magángyűjteményében)
 2004 Libikókák II. (akvarell, papír, 50 x 70 cm; Nagy Miklós magángyűjteményében)
 Domokos József Késhegyen c. verskötetét grafikákkal illusztrálta El Kazovszkij.
 (Év nélkül) Három grácia (festmény)

Jelmeztervei (válogatás) 

 1981 Goldoni: Nyári kalandozások, Kisfaludy Színház, Győr
 1981 Bohumil Hrabal: Bambini di Praga, Kisfaludy Színház, Győr
 1983 Beaumarchais: Figaro házassága, Szigligeti Színház, Szolnok (díszlet is)
 1983 Mészöly Miklós: Hová mész? Szigligeti Színház, Szolnok (díszlet is)
 1984 John Ford: Kár, hogy kurva, Katona József Színház, Budapest
 1984 Veszedelmes viszonyok Pesti Színház díszlettervező is
 1985 Howard Aschman: Rémségek kicsiny boltja, Pesti Színház, Budapest
 1986 Vörösmarty Mihály: Csongor és Tünde, Gárdonyi Színház, Eger
 1993 Bertolt Brecht: Városok sűrűjében, József Attila Színház Pinceszínháza, Budapest

Társasági tagság 
 Magyar Képzőművészek és Iparművészek Szövetsége Festő Szakosztály

Kötetei 
 Knyiga Dzsana; Tri kvadrata, Moszkva, 2011
 Homokszökőkút. Versek; vál., utószó Margócsy István; Magvető, Bp., 2011
 Látáscsapda. Beszélgetések El Kazovszkijjal; szerk. Cserjés Katalin, Uhl Gabriella, jegyz. Siklós Péter; Magvető, Bp., 2012
 Obman zrenyija. Razgovori sz Elom Kazovszkim (Látáscsapda. Beszélgetések El Kazovszkijjal); oroszra ford. Okszana Jakimenko; Izd. Ivana Limbaha, Szentpétervár, 2017

Díjai (válogatás) 
 Derkovits Gyula képzőművészeti ösztöndíj (1980-83)
 Smohay Alapítvány ösztöndíja (1984)
 International Triennial of the Stage Design díja Újvidék (1984)
 17. Salgótarjáni Tavaszi Tárlat 1. díja (1989)
 Munkácsy Mihály-díj (1989)
 MAOE festészeti fődíja (2000)
 Kossuth-díj (2002)

Emlékezete 
2011 • TESTTEXTÚRÁK – Magánmitológiák és testkultusz az európai művészetben, Hommage a El Kazovszkij – Fehér Zoltán, Kecskés Péter, Szotyory László kiállítása, Bartók '32 Galéria
2015. november 6 – 2016. február 14. • El Kazovszkij műveinek kiállítása a Magyar Nemzeti Galériában az El Kazovszkij Alapítvány együttműködésével. A kiállítás kurátorai: Jerger Krisztina, Rényi András, Százados László.

Irodalom 
 Forgács Éva: El Kazovszkij : (monográfia). Budapest : Új Művészet Alapítvány, 1996. 42 p. 32 t. ill. 
 El Kazovszkij: Katalógus. (Hungarian and English. Az Emeletes kiállítások című 2003. december 21. és 2004. február 8. között rendezett kiállítás katalógusa.) Budapest : Műcsarnok, 2003. 106 o. ill. 
 El Kazovszkij. Várfok Galéria – X0 Terem, 2003. május 31-től június 28-ig; Várfok Galéria, Bp., 2003 (Várfok füzetek)
 El Kazovszkij kegyetlen testszínháza. Szerkesztette: Uhl Gabriella. Budapest : Jaffa Kiadó, 2008. 220 o. ill. 
 "Elszáll a lélek?" El Kazovszkij és barátai. Pécs, Vasarely Múzeum, 2008. szeptember 13–november 9.; kurátor Sárkány József, Uhl Gabriella; BMMI, Pécs, 2008 (A Janus Pannonius Múzeum művészeti kiadványai)
 A túlélő árnyéka. Az El Kazovszkij-élet/mű. Szépművészeti Múzeum – Magyar Nemzeti Galéria, 2015. november 6–2016. február 14.; kurátor Rényi András; MNG, Bp., 2015 (A Magyar Nemzeti Galéria kiadványai)
 The survivor's shadow. The life and works of El Kazovsky. Museum of Fine Arts – Hungarian National Gallery, Budapest, 6 November 2015–14 February 2016; curator András Rényi; MNG, Bp., 2015 (Publications by the Hungarian National Gallery)
 El Kazovszkij művek a székesfehérvári gyűjteményekben. Városi Képtár – Deák Gyűjtemény, Székesfehérvár, 2015. május 17–augusztus 9.; Vár. Képtár–Deák Gyűjtemény, Székesfehérvár, 2015 (Modern magyar művészet a székesfehérvári gyűjteményekben)
 Merőleges viszonyok. Tanulmányok El Kazovszkijról; szerk. Cserjés Katalin, Szauter Dóra; JATEPress, Szeged, 2015
 Szilágyi Ákos: Ká és Bá. El Kazovszkij emlékműve; Kalligram, Pozsony, 2015
 A túlélő árnyéka. Az El Kazovszkij-élet/mű; szerk. Rényi András; El Kazovszkij Alapítvány, Bp., 2017 (kiállítási katalógus)

Jegyzetek

Források 
 
 Hanzl Péter, Nagy Sándor  - Az üldöztetéstől a büszkeségig / A magyar LMBTQ emberek története a kezdetektől az ezredfordulóig (Háttér Társaság, 2023)

További információk 

 A Ludwig Múzeum vendége El Kazovszkij, 2008 június 3.
 A Festő Szakosztály tagjai
 Fehér Zoltán honlapja Fehér Zoltán: El Kazovszkij sztereográfia]
 Virtuális galéria, ez volt El Kazovszkij honlapja
 El Kazovszkij művei Nagy Miklós magángyűjteményében
 Fotók El Kazovszkijról Nagy Miklós magángyűjteményében
 Gyászhír, index
 El Kazovszkij Alapítvány

Magyar festők
Magyar grafikusok
Magyar díszlettervezők
Magyar jelmeztervezők
LMBT képzőművészek
Kossuth-díjasok
Munkácsy Mihály-díjasok
1948-ban született személyek
2008-ban elhunyt személyek
Palládium díjasok
Transzneműek
Smohay-díjasok
Orosz származású magyarok